EFF bots met polisie buite raadsvergaderingFoto: Getrude Makhafola/ANA Die vergadering is onderbreek toe EFF-raadslede daarop aangedring het dat Herman Mashaba, die metro se nuutverkose burgemeester, eers na buite moet gaan om ŉ memorandum van die betogers te ontvang. Voordat Mashaba die gebou kon verlaat, het die EFF-raadslede buite toe gegaan om vir hom te wag. Die betogers, sommige met DA T-hemde aan, het “pay back the money” vir Mashaba geskree toe hy uit die gebou kom. Van die EFF-raadslede het by hulle aangesluit. Een van die betogers, Dineo Sekalo, het gesê die DA het groepe mense in Alexandra gevra om hulle tydens die afgelope munisipale verkiesing te help en het na bewering belowe om hulle na die verkiesing te betaal. “Ons is R50 per dag gedurende die verkiesingsveldtogte belowe en R150 per dag vir die tydperk tussen 1 en 3 Augustus. Ons wag nou nog vir ons geld. Dit is onwettige optrede deur die DA,” het Sekalo gesê. Mashaba het probeer om met die betogers te praat, maar dit was tevergeefs aangesien hulle aangehou skree en geld geëis het. Hy het belowe om Woensdag met die betogers te vergader. Kort daarna het ŉ skermutseling tussen die polisie en die EFF-raadslede uitgebreek, waartydens die polisie glo pepersproei gebruik het om die skare uiteen te jaag. Die raadslede het woedend gereageer en gedreig om die polisie aan te rand. Die polisie het die betogers van Mashaba weggekeer sodat hy terug in die gebou kon ingaan.